Document ID: 32012R1057

KOMISSION ASETUS (EU) N:o 1057/2012,
annettu 12 päivänä marraskuuta 2012,
Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse dimetyylipolysiloksaanin (E 900) käytöstä elintarvikkeiden vaahdonestoaineena
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan ja 30 artiklan 5 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Tätä luetteloa voidaan muuttaa elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetussa Euroopan parlamentin ja neuvoston asetuksessa (EY) N:o 1331/2008 (2) tarkoitetun menettelyn mukaisesti.
(3)
Unionissa hyväksyttyjen elintarvikelisäaineiden luettelo voidaan asetuksen (EY) N:o 1331/2008 3 artiklan 1 kohdan nojalla saattaa ajan tasalle joko komission aloitteesta tai asiaa koskevan hakemuksen perusteella.
(4)
Hakemus dimetyylipolysiloksaanin (E 900) käytön hyväksymiseksi ravintolisien vaahdonestoaineena on esitetty ja toimitettu jäsenvaltioiden saataville.
(5)
Poretablettien muodossa olevat ravintolisät sisältävät yleensä happoja (kuten sitruunahappoa) ja hydrokarbonaatti- tai karbonaattisuoloja. Tabletit lisätään veteen, ja liukenemisprosessin aikana syntyy hiilidioksidikaasua. Kaasu saa yleensä aikaan nousevaa vaahtoa, joka valuu juomalasin reunojen yli. Vaahdon nousua on sen vuoksi hillittävä osittain tai kokonaan lisäämällä poretablettiin vaahdonestoaine. Dimetyylipolysiloksaania (E 900) voidaan käyttää tehokkaampana vaihtoehtona tällä hetkellä sallituille polysorbaateille ja rasvahappojen sakkaroosiestereille.
(6)
Elintarvikelisäaineiden saantia ravinnon kautta Euroopan unionissa käsitelleessä komission raportissa (3) todettiin, ettei dimetyylipolysiloksaania (E 900) tarvinnut tutkia enempää, koska elintarvikkeiden kulutusta ja lisäaineiden käyttöä koskevien varovaisten arvioiden perusteella niiden teoreettinen saanti ei ylitä hyväksyttävän päiväsaannin ADI-arvoa. Elintarvikealan tiedekomitea vahvisti 18 päivänä toukokuuta 1990 täksi ADI-arvoksi 1,5 mg painokiloa kohden (4). Lisäsaannin, joka aiheutuu uudesta käyttötarkoituksesta poretablettimuodossa olevien ravintolisien vaahdonestoaineena, arvioidaan olevan alle 10 prosenttia hyväksyttävästä päiväsaannista. Sen vuoksi on aiheellista sallia dimetyylipolysiloksaanin (E 900) käyttö poretablettimuodossa olevissa ravintolisissä.
(7)
Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska dimetyylipolysiloksaanin (E 900) hyväksyminen käytettäväksi poretablettimuodossa olevissa ravintolisissä on sellainen edellä tarkoitetun luettelon ajan tasalle saattaminen, jolla ei todennäköisesti ole vaikutusta ihmisten terveyteen, Euroopan elintarviketurvallisuusviranomaiselta ei ole tarpeen pyytää lausuntoa.
(8)
Komission asetuksen (EU) N:o 1129/2011 (5) siirtymäsäännösten mukaisesti asetuksen (EY) N:o 1333/2008 liitteessä II vahvistettua elintarvikelisäaineiden luetteloa sovelletaan periaatteessa 1 päivästä kesäkuuta 2013. Jotta dimetyylipolysiloksaanin (E 900) käyttö ravintolisissä voidaan sallia ennen kyseistä päivämäärää, kyseisen lisäaineen käytölle on tarpeen vahvistaa aikaisempi soveltamispäivä.
(9)
Sen vuoksi asetuksen (EY) N:o 1333/2008 liitettä II olisi muutettava.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite II tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä marraskuuta 2012.

Labels: 0
3
17